T.House เป็นร้านอาหารเวียดนาม แต่ก็มีอาหารไทย+จีน+อีสานปนอยู่ด้วยจึงมีเมนูให้เลือกหลากหลายมากทีเดียว เปิดมานาน 10 กว่าปีแล้ว สาขาซอยราชครูนี้คาดเดาเอาว่าน่าจะเป็นสาขาแรก เพื่อนเคยพามาทานแล้วติดใจ วันนี้เลยขอพาคุณแม่มาทานอีกรอบ การเดินทางหากเดินทางมาด้วย BTS ให้ลงสถานีอารีย์ แล้วเดินย้อนมาทางสนามเป้า จะอยู่ฝั่งตรงข้ามสนามเป้า เข้าพหลโยธินซอย 5 หรือก็คือซอยราชครูนั่นเอง เข้ามามาเล็กน้อย มองไปทางฝั่งซ้ายจะเห็นป้ายร้านอาหารหลายๆ ร้าน ของ T.House ป้ายสีเขียว เข้าไปด้านในจะเห็นร้านอยู่ตรงกลางเลยค่ะ บรรยากาศภายในร้านตกแต่งได้หรูหรา สวยงา่มดี ทั้งภาชนะที่ใช้ เฟอร์นิเจอร์ และการตกแต่งดูดี ซึ่งก็เป็นที่มาของราคาที่ค่อนข้างสูง แต่หากเทียบกับปริมาณและความอร่อย และเทียบราคากับหลายๆ ร้านตามห้างดังแล้ว ราคานี้ก็ไม่ได้แพงเลย

เมนูเด็ดที่ติดใจคือ ราดหน้าสี่สหาย ซึ่งก็คือราดหน้าเส้นใหญ่ทอดกรอบ ใส่กุ้ง ไก่ ปลาหมึก และผักต่างๆ ติดใจตรงรสชาติกลมกล่อมหอมกรุ่นของน้ำราดหน้า และความหอมกรอบของเส้นทอด ซึ่งถือเป็นราดหน้าเส้นทอดเจ้าแรกที่เราเคยทานเมื่อสัก 5-6 ปีที่แล้วเลยทีเดียว เราสั่งไม่ใส่ปลาหมึก เค้าให้กุ้งมา 2 ตัวค่อนข้างใหญ่ กับไก่หั่นชิ้นค่อนข้างใหญ่อีก 4-5 ชิ้น รู้สึกน้อยไปนิด ราคา 120 บาท

ปูนิ่มทอดซอสมะขาม อันนี้คล้ายๆ ไข่ลูกเขย คือนำปูนิ่มทอดกรอบมาราดด้วยซอสมะขามที่รสชาติหวานนำเค็มอมเปรี้ยว โรยด้วยหอมเจียวแบบเต็มๆ ไม่มียั้ง อร่อยอย่าบอกใคร ราคา 250 บาท

เมนูสุดท้ายคือเส้นหมี่หมูย่าง รสชาติถือว่าสอบผ่านโดยเฉพาะน้ำจิ้มที่เป็นผักดองซอยเป็นเส้นอยู่ในน้ำจิ้มรสเปรี้ยวอมหวานตามสไตล์อาหารเวียดนาม เข้ากันดีกับหมูย่าง แต่เสียดายที่หมูติดเอ็นและมันหลายชิ้น ทั้งที่แจ้งบริกรแล้วว่าไม่ต้องการแบบมีมัน แต่ถ้าใครไม่ซีเรียสเรื่องนี้ก็สั่งเลยค่ะ ราคา 120 บาท

ร้านมีเซอร์วิสชาร์จ 10% วันนี้สั่งไป 3 อย่าง+น้ำเปล่า 1 ขวด+น้ำแข็ง 1 ถัง เช็คบิลมา 583 บาทค่ะ